### Beslutninger

Sagens behandling blev udsat i byrådets møde den 28. maj 2025.

###

BESLUTNINGSFORSLAG FRA SF OG ALT

Det foreslås at:

1. Dækningsafgiften på 5,8 promille på erhvervsejendomme i [adresse] fastholdes i 2026.

2. Provenuet fra dækningsafgiften i budget 2026 og fremadrettet ophører med at indgå i en opsparing til Marselistunnelen. Provenuet tilfalder kommunen som indtægt.

3. Med opsigelsen af forliget om dækningsafgiften vil et nyt byråd være fri til at fastlægge et nyt niveau fra 2027 og frem.

Begrundelse:

Borgmester Patrick Madsen (S) har med udgangen af denne byrådsperiode opsagt forliget med partier og organisationer om den såkaldte dækningsafgift i [adresse].

Opsigelsen kommer efter forhandlinger de seneste uger, hvor parterne ikke har kunne nå til enighed om rammerne for en ny aftale om dækningsafgiften. Ifølge den eksisterende aftale skulle dækningsafgiften aftrappes frem mod 2029, hvorefter den skulle bortfalde helt.

Aftrapningen af dækningsafgiften skulle foregå over budget 2026-2029. Således ville det nu opsagte forlig medføre, at dækningsafgiften allerede fra budget 2026 skulle sænkes fra 5,8 promille i 2025 til 3,8 promille i 2026. Det er denne sænkning af dækningsafgiften SF og Alternativet ønsker at undgå med dette beslutningsforslag.

En sænkning af dækningsafgiften fra 5,8 promille til 3,8 promille ville i 2024 have medført et indtægtstab på ca. 74 millioner kroner. Det samlede provenu for dækningsafgiften på 5,8 promille i 2024 var foreløbigt opgjort til 215,6 mio. kr. For 2026 forventes det at være endnu højere.

En yderligere begrundelse for at bevare dækningsafgiften på 5,8 promille i 2026, er at kommunen hvert år bliver trukket i bloktilskud fra staten. Ifølge pressen ville staten alligevel fortsætte med at trække ca. 48 mio. kr. i bloktilskud selv hvis man ophørte helt med at opkræve dækningsafgiften i 2029.

Fakta:

- Dækningsafgiften er populært sagt en kommunal skat på ejendomme i kommunen

- Dækningsafgiften beregnes som en promille af den opgjorte grundværdi, der opgøres efter ejendomsvurderingslovens regler.

- I [adresse] har promillen været 5,8 promille siden 2023 – og med den nuværende aftale om dækningsafgiften nedsættes den til 3,8 promille i 2026.

- I København er dækningsafgiften 12,7 promille, i Aalborg 8,4 promille.

Forslaget stilles af:

Ronny Jessen, SF

Osvald Brandt, Alternativet